Ирек Миннәхмәтов оешмасы Рөстәм Миңнеханов сурәте төшерелгән футболкалар сата башлаган (ФОТО)

	Хәтерләсәгез, күптән түгел башкаланың “Suvar Plaza“ сәүдә үзәгендә “Татарстан мирасы” проекты дизайнын кулланып эшлән­гән футболка һәм бейсболкалар белән сату итүче киоск ачылды. Бу – “Татспиртпром” компаниясе җитәк­чесе Ирек Миннәхмәтов идеясе.	 Бу көннәрдә Мин­нәхмәтов үзенең Instagram челтәрендәге битенә Can-Am Trophy Russia ярышлары вакытында төшерелгән фото урнаштырды. Анда ул Рөстәм Миңнехановның хоккей шлемы киеп төшкән фотосы урнаштырылган футболка кигән. “Тат­спирт­пром”ның матбугат үзә­гендә хәбәр итүләренчә, хәзерге вакытта республика башлыгы рәсеме тө­шерелгән өч төрле футболка эшләнгән. Аның дизайнын А1 компаниясе белгеч­ләре башкарган. Футболкаларда “Без бергә!” дигән шигарь дә урын алган. Әйтергә кирәк, соңгы арада Россиядә ил башлыгы сурәте төшерелгән футболкаларның да популярлыгы арта бара. Әлеге традицияне 2000 елның 7 маенда “Бергә атлаучылар” хәрәкәте вәкилләре башлап җибәрде. Бу көнне Василий Якименко җитәкче­леген­дәге бер төркем яшьләр Мәскәүдә үзенчәлекле акция оештырды. Президент Владимир Путин рәсеме төшерелгән ак, зәңгәр төс­тәге футболка кигән бер төркем яшьләр шәһәр урам­нарын әйләнде. Тик ул чакта мондый өс киеме әллә ни абруй казана алмады. Хәзер исә хәлләр башкача. Узган ел Мәскәүнең ГУМ сәүдә үзәгендә оештырылган күргәзмәдә шундый ук футболкалар ике көн эчендә сатылып бетте.  Фото №1  Фото №2 
	---	
Ватаным Татарстан

	№ 105 | 22.07.2015	


